**Khayele Grober** (også transkribert **Chayele**) (født 16. februar 1898 i Bialystok i Polen, død 10. desember 1978 i Haifa i Israel) var en jødisk, polsk skuespiller og forfatter. Hun var en av verdens mest kjente jødiske skuespillere i sin samtid.

Bakgrunn og oppvekst
--------------------

Hun ble født inn i en jødisk familie i Bialystok, som den gang lå i det jødiske bosetningsområdet i Tsar-Russland. Hennes far var en velstående handelsmann, og etter å ha blitt uteksaminert fra et russisk gymnas, fikk hun privatundervisning i jiddisch og hebraisk. Under første verdenskrig befant hun seg i Moskva, der hun var elev ved det jiddisch-språklige teateret Habima.

Karriere
--------

Etter at elev-perioden var over ble hun ansatt som skuespiller ved Habima, og skrev senere en erindringsbok om sine ti år der. Hun ble kjent for sine fremragende rolleprestasjoner, og begynte etter hvert å turnere over hele verden. I ettertid har hun blitt omtalt som en av sin samtids best kjente jødiske skuespillere.

I desember 1935 gjorde hun flere opptredener på Centralteatret i Oslo, til begeistring blant anmelderne. Annonsen i *Arbeiderbladet* transkriberer fornavnet hennes som «Ghayele», og oppgir at programmet var sammensatt av jødiske folkesanger, sanger og «billeder» fra Palestina, og chassidiske melodier. Akkompagnatør var den norske pianisten Jan Wølner på flygel. Annonsen fremhever at Grober hadde en bakgrunn fra Habimah. På spalteplass var hovedstadsavisene svært begeistrede i forkant av Grobers Oslo-besøk, og refererte til anmeldelser fra hennes nylige visitt i København: 

> *(D)anske kritikere som har sett henne i København nylig, konstaterer at hun ikke bare er én, men utgjør for fire-fem andre store kunstnerinner. I titlene skriver de at hun er genial, og i teksten finner vi en rekke superlativer som hever henne til skyene.* 
> 
> 

Også *Aftenposten* og *Morgenbladet* så med stor forventning frem til Khayele Grobers gjestespill i Oslo. Hun ble også invitert til å opptre på norsk radio, og opptaket ble sendt om kvelden søndag 5. januar 1936, annonsert som «Sang og drama. Chayele Grober fra Habimateateret i Moskva». Men etter Grobers første opptredener på Centralteatret i desember, trykket *Arbeiderbladet* en ny artikkel der det fremgikk at Oslos teatergjengere så langt ikke hadde kjent sin besøkelsestid:

> *Den eminente skuespillerinne Chayele Grober har ikke samlet så godt hus som hun fortjente på Centralteatret. Vårt publikum har her ikke forstått å påskjønne en fin og fornem kunst – tross kritikken var overstrømmende i sin begeistring, har tilslutningen vært liten. Men det er ennu tid til å råde bot på dette. Torsdag kl. 23 gir Chayele Grober en nattiné i Centralteatret, og de som skjønner sitt eget beste, vil da komme for å se og høre henne. De vil få en eiendommelig aften som de sent vil glemme. Programmet er denne gang delvis nytt.* 
> 
> 

I 1952 var Khayele Grober tilbake i Norge, og ble da akkompagnert av Robert Levin.

Grober skrev også flere bøker, og et skuespill.

Khayele Grober bosatte seg i Israel i 1966, og døde i Haifa tolv år senere.

Litterære utgivelser
--------------------

* *Tsu der groyser velt* (*Til den store verden*) (Buenos Aires, 1952), 209 sider – en skildring av jødisk hverdagsliv
* *Af fridlekhe erd* (*På fredelig mark*) – skuespill

Referanser
----------

1. 1 2 3 4  Fogel, Joshua (17. september 2015). «Yiddish Leksikon: KHAYELE (CHAYELE) GROBER». *Yiddish Leksikon*. Besøkt 22. juni 2019.
2. ↑  Gjesdahl, Paul; Anker, Øyvind; Sørensen, Øyvind (1964). *Centralteatrets historie*. Skrifter (Teaterhistorisk selskap) (trykt utg.) 4. Oslo: Gyldendal.
3. ↑  «Ghayele Grober (tidligere "Habimah")». *Arbeiderbladet 1935* **(norsk)**. 3. desember 1935. Besøkt 22. juni 2019.
4. ↑  «Chayele Grober kommer.». *Arbeiderbladet 1935* **(norsk)**. 2. desember 1935. Besøkt 22. juni 2019.
5. ↑  «RADIO. Program for 4. januar til og med 10. januar.». *Sarpsborg Arbeiderblad 1936* **(norsk)**. 4. januar 1936. Besøkt 22. juni 2019.
6. ↑  «Chayele Grober gir nattiné i morgen». *Arbeiderbladet 1935* **(norsk)**. 10. desember 1935. Besøkt 22. juni 2019.
7. ↑  *Fremover*. 18. juni 1952. s. 6.  Manglende eller tom `|tittel=` (hjelp)

Eksterne lenker
---------------

* (en) Khayele Grober på Internet Movie Database Rediger på Wikidata

  


|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI
 |